લેબોરેટરી, લાઈબ્રેરી, એસી/ઈલેક્ટ્રિસિટીનો વપરાશ ન થયો હોવા છતાં ફીની વસૂલી રાજ્ય સરકારે પણ વાલીઓને બદલે સંચાલકોની જ તરફેણ કરી વાલીઓમાં આક્રોશ: હાઈ કોર્ટમાં સુનાવણીની લંબાતી જતી તારીખ
મુંબઈ: મહારાષ્ટ્રના અનેક ગ્રામીણ વિસ્તારોમાં સ્કૂલો ખુલી ગઈ છે, પરંતુ મુંબઈ-પુણે જેવા મહાનગરોમાં હજી સુધી સ્કૂલો ખોલવામાં આવી ન હોવા છતાં વાલીઓ પાસે શાળાના સંચાલકો ફી માટેની આકરી ઉઘરાણી કરી રહ્યા હોવાથી વાલીઓમાં નારાજગી ફેલાઈ છે. રાજ્ય સરકારે ફીમાં રાહત આપવાનો આદેશ બહાર પાડ્યો તેનાથી પણ વાલીઓ સંતુષ્ટ નથી, ત્યારે આ મુદ્દે મુંબઈ હાઈ કોર્ટમાં કરવામાં આવેલી પિટિશનનો હજી સુધી નિકાલ આવ્યો ન હોવાથી વાલીઓમાં અસંતોષ છે, જેનો ગમે ત્યારે ભડકો થઈ શકે છે.
આખી દુનિયામાં કોરોનાનો રોગચાળો ફેલાયો ત્યારબાદ લોકડાઉન લાગુ કરવામાં આવ્યું હતું. મહારાષ્ટ્રમાં લોકડાઉન દરમિયાન સ્કૂલો ચાલુ નહોતી અને ઓનલાઈન શિક્ષણ આપવામાં આવતું હતું. ૨૦૨૦-૨૧નું આખું વર્ષ ઓનલાઈન શિક્ષણ આપવામાં આવ્યું હતું તેમ જ ૨૦૨૧-૨૨ના શૈક્ષણિક વર્ષનો મોટા ભાગનો સમય (અત્યારે સરકારના નિર્દેશ મુજબ ૧૫ ડિસેમ્બરથી મુંબઈ પુણે જેવા મોટા શહેરોની સ્કૂલો ખુલવાની છે, આમ લગભગ ૧૧માંથી લગભગ સાત મહિનાનું શિક્ષણ ફક્ત ઓનલાઈન જ થયું છે. આમ છતાં મોટા ભાગની સ્કૂલો વિદ્યાર્થીઓ પાસેથી બધી જ ફી માગી રહી છે. વાસ્તવમાં લેબોરેટરી, લાઈબ્રેરી, વર્ગોનો ઉપયોગ જ આ સમયગાળામાં થયો નથી. ટર્મ ફી અને સ્કૂલ બસ ફી તો વાલીઓ પાસેથી ખંડણી વસૂલ કરવા જેવી છે. સંચાલકોએ વીજળી-સાહિત્ય વગેરે અનેક બાબતોમાં ભારે બચત કરી છે. આમ છતાં આ બચતનો લાભ વિદ્યાર્થીઓ અને પરિણામે વાલીઓને આપવામાં આવ્યો નથી. આ બાબતથી વાલીઓમાં ભારે નારાજગી છે.
આ મુદ્દે હાઈ કોર્ટમાં પિટિશન કરનારા ભાજપના વિધાનસભ્ય અતુલ ભાતખળકરે મુંબઈ સમાચારને જણાવ્યું હતું કે લેબોરેટરી ફી, લાઈબ્રેરી ફી, સ્કૂલ બસ ફી, ટર્મ ફી વગેરે ગેરકાયદે વસૂલાત તત્કાળ રદ કરવી જોઈએ અને ટ્યૂશન ફીમાં ૧૫ ટકા માફી આપવી જોઈએ એવી માગણી કરતી પિટિશન મેં હાઈ કોર્ટમાં કરી હતી. મારી પિટિશનને પગલે હવે રાજ્યમાં ફી રેગ્યુલેશન કમિટીનું ગઠન કરવાનું પગલું સરકારે લીધું છે અને ફીમાં ૧૫ ટકાની રાહત આપવાનો જીઆર (સરકારી આદેશ) બહાર પાડ્યો હતો. જોકે, આ જીઆર હોવાથી સરકારમાં સહભાગી પક્ષના નેતાઓ જેઓ શાળા સંચાલકો પણ છે તેમણે કોર્ટમાં જઈને આ ફી માફી સામે સ્થગનાદેશ મેળવી લીધો છે અને તે હજી સુધી ચાલુ છે. અત્યારે મુંબઈની મોટા ભાગની સ્કૂલો વાલીઓને ફી ભરવા માટે ધમકાવી રહી છે અને એસએસસીના વિદ્યાર્થીઓના ફોર્મ ભરવામાં અવરોધ ઊભા કરી રહી છે. આ બધાને કારણે વાલી વર્ગમાં આક્રોશ છે અને આગામી દિવસોમાં તેનો વિસ્ફોટ થઈ શકે છે. ભાજપ વાલીઓની સાથે છે અને જરૂર પડ્યે હું પોતે વાલીઓની તરફેણમાં રસ્તા પર ઉતરવા તૈયાર છું. સ્કૂલોની મનમાની પર નિયંત્રણ લાદવું આવશ્યક છે.
આ મુદ્દે મુંબઈની એક ખાનગી શાળાના પીટીએ સભ્યે મુંબઈ સમાચાર પાસે પોતાનો આક્રોશ વ્યક્ત કરતાં જણાવ્યું હતું કે મુંબઈ હાઈ કોર્ટ પાસે સમીર વાનખેડે અને શાહરૂખ ખાનના પુત્રના કેસ માટે સુનાવણી કરવાનો સમય છે, પરંતુ મુંબઈ અને મહારાષ્ટ્રના લાખો વિદ્યાર્થીઓના ભવિષ્ય સાથે સંકળાયેલા મુદ્દાની સુનાવણી કરવાનો સમય નથી. રાજ્ય સરકાર પણ વિદ્યાર્થીઓના ભાવિ સાથે સંકળાયેલા આટલા મહત્ત્વના મુદ્દે કોઈ ચિંતા ધરાવતી નથી. વાલીઓને સંચાલકો દ્વારા ધમકીઓ આપવામાં આવે છે. મારા વિદ્યાર્થીને ૧૦મા ધોરણની પરીક્ષા માટેનું ફોર્મ ભરવાનું છે અને લૉકડાઉનને કારણે ભારે આર્થિક નુકસાન થયું હોવાથી તત્કાળ આખી ફી ભરી શકું એમ ન હોવા છતાં અત્યારે સંચાલકો મારા સંતાનનું ફોર્મ ન ભરવા દેવાની ધમકી આપતાં હોવાથી મારે ફી ભરવા લોન લેવી પડે એવી સ્થિતિ નિર્માણ થઈ છે.
અન્ય એક વાલીએ જણાવ્યું હતું કે વર્ષ ૨૦૨૦-૨૧ના વર્ષમાં આખું વર્ષ ઓનલાઈન શિક્ષણ થયું હોવા છતાં વાલીઓને ફી ભરવાની ફરજ પાડવામાં આવી હતી. લોકોને પરવડતું ન હોવાથી જેમણે સ્કૂલ લિવિંગ સર્ટિફિકેટ જોઈતું હતું તેમને પણ આપવામાં આવ્યું નહોતું. મુંબઈમાં લાખો લોકોએ નોકરીઓ ગુમાવી છે કે પછી અડધા પગારે કામ કરી રહ્યા છે, આવી સ્થિતિમાં જે વાલીઓને સ્કૂલોની મોંઘી ફી નથી પરવડતી તેઓ ક્યાં જાય? તેમને આ વર્ષે પાછું ભારે ફી ભરવાનું દબાણ કરવામાં આવી રહ્યું છે.
ઐરોલીની સ્કૂલના એક વાલી ઉર્મિલા મહાકાલીએ જણાવ્યું હતું કે રાજ્ય સરકારે આપેલા આદેશ છતાં મોટા ભાગની સ્કૂલોએ ફીમાં ઘટાડો કર્યો નથી. સ્કૂલો ખુલી ન હોવા છતાં સંચાલકો યુનિફોર્મ, સ્કૂલ-બસ, ચોપડાની ખરીદી માટે દબાણ કરવામાં આવે છે, કેમ કે આ બધાની સાથે સંચાલકોનું સેટિંગ હોય છે. રાજ્યસરકારે સ્કૂલે જતા બાળકોના હિતાર્થે આ સ્થિતિની ગંભીર નોંધ લઈને સંચાલકો સામે કાર્યવાહી કરવી જોઈએ.